Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets direktiv om ændring af direktiv 79/373/EØF om handel med foderblandinger"

(2000/C 140/05)

Rådet for Den Europæiske Union besluttede den 23. marts 2000 under henvisning til EF-traktatens artikel 152 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug, Udvikling af Landdistrikterne og Miljø, som udpegede Leif E. Nielsen til ordfører. Sektionen vedtog sin udtalelse den 15. marts 2000.

Det Økonomiske og Sociale Udvalg vedtog på sin 371. plenarforsamling af 29.-30. marts 2000, mødet den 29. marts 2000, følgende udtalelse med 78 stemmer for og 1 imod.

1. Baggrund

1.1. EU har et omfattende og komplekst regelsæt vedrørende foderstoffer, som så vidt muligt forener hensynene til sikkerhed og sundhed, information vedrørende indhold og anvendelse samt den fri konkurrence og samhandel. I nærværende ændringsforslag foreslår Kommissionen indførelse af obligatorisk "åbne" blandinger i form af detaljerede oplysninger vedrørende foderstoffernes kvalitative og kvantitative sammensætning. Hidtil har der været tale om "lukkede" blandinger med angivelse af fodermiddelkategorier uden nærmere kvalitative eller kvantitative oplysninger. For at undgå anprisninger og vildledning er det dog fortsat kun tilladt at anføre objektive eller målelige størrelser, der kan påvises.

1.2. Rådets direktiv 79/373/EØF om handel med foderblandinger(1) som ændret ved Rådets direktiv 90/44/EØF(2) indeholder reglerne om mærkning vedrørende sammensætning og anvendelse. Da direktiv 90/44/EØF blev vedtaget i 1990, var en mængdemæssig bestemmelse af de anvendte fodermidler angiveligt forbundet med kontrolproblemer, bl.a. på grund af de anvendte fodermidlers art, blandingernes kompleksitet og fremstillingsmetoderne. Derfor blev det besluttet ikke at kræve mængdeangivelse af fodermidlerne, ligesom flere fodermidler blev grupperet under en fællesbetegnelse, og oplysningerne omfatter kategorier af fodermidler.

1.3. Spørgsmålet om åbne kontra lukkede blandinger er efterfølgende drøftet intenst. Europa-Parlamentet og dets midlertidige undersøgelsesudvalg vedrørende BSE har siden februar 1997 vedholdende krævet obligatorisk, åben deklaration med kvalitative oplysninger om komponenterne og fodermidlernes oprindelse, ligesom et ønske om kvantitative oplysninger blev fremført ved flere lejligheder. Kommissionen og Den Stående Foderstofkomité har heroverfor påpeget, at krav om kvantitativ og kvalitativ mærkning forudsætter mulighed for kontrol af oplysningerne, samt at mærkningen bør være baseret på anerkendte analysemetoder. På et møde i Den stående Foderstofkomité samtidig med "dioxin-krisen" i juli 1999 gik de fleste medlemsstater dog ind for en fakultativ, åben deklaration.

1.4. Kommissionen erkender i nærværende forslag fordelene for brugerne ved en åben deklaration, samt at BSE-krisen og tilfældene af dioxin-forurening understreger nødvendigheden af detaljerede oplysninger. Den kvalitative og kvantitative bestemmelse af fodermidlerne i foderstoffer til brugsdyr giver angiveligt fortsat anledning til vanskeligheder, men kontrol af mærkningen på basis af analyser kan ifølge Kommissionen suppleres med kontrol af dokumenter fra producenten, herunder kontrol gennemført af oprindelseslandets officielle myndigheder.

1.5. På denne baggrund foreslår Kommissionen "på dette stadium" obligatorisk angivelse af alle fodermidler og mængden heraf i foderblandinger til brugsdyr.

2. Generelle bemærkninger

2.1. Der er forskellige opfattelser af, hvorvidt de hidtidige regler har været formålstjenlige. Generelt ønsker landbruget af produktionsmæssige hensyn størst mulig gennemsigtighed i form af åbne blandinger, mens foderstofindustrien fastholder ønsket om lukkede blandinger under henvisning til vanskelighederne ved at kontrollere mærkningen, nødvendigheden af at beskytte produktudviklingen og den intellektuelle ejendomsret til sammensætningerne, samt de praktiske problemer med at gengive den skiftende sammensætning i mærkningen. Foderstofindustrien hævder samtidig, at en åben deklaration giver en falsk illusion af sikkerhed, samt at kravene vil blive mere vidtgående end for levnedsmidler. Desuden eksisterer forskellige traditioner og praksis i medlemslandene. Hollandsk landbrug og industri ønsker f.eks. mulighed for at bibeholde den traditionelle praksis i landet, hvorefter de andelsejede foderstofvirksomheder kontrolleres af et uafhængigt institut ("De Schothorst"), som undersøger foderblandingernes kvalitet og sammensætning i foderstofvirksomhederne. Samtidig er foderstofvirksomhederne efter anmodning fra den enkelte landmand forpligtet til fortroligt at give alle relevante oplysninger.

2.2. ØSU erkender i en vis udstrækning berettigelsen af foderstofindustriens betænkeligheder, men finder samtidig, at det stigende behov i husdyrproduktionen for kendskab til foderstoffernes præcise sammensætning og aftagersidens stigende krav til dokumentation fra de forudgående led i produktionen nødvendiggør en ændring. Hertil kommer ikke mindst den nødvendige opprioritering af aspekterne omkring fødevaresikkerhed og myndighedernes stigende krav til dokumentation og mulighederne for at spore forureninger og uønskede stoffer tilbage til kilden.

2.3. En fakultativ åben deklaration vil være i modstrid med hensynet til information og gennemsigtighed, ligesom den vil medføre konkurrenceforvridning mellem foderstofproducenterne. Desuden kræver fakultativ og obligatorisk åben deklaration samme kontrolmulighed. Hensynet til gennemsigtighed må gå forud for hensynet til beskyttelse af virksomhedernes produktudvikling. Der er ikke tale om beskyttelsen af intellektuel ejendomsret, da fodersammensætninger normalt ikke er patenterede. Over for foderstofindustriens påstand om, at obligatorisk åben deklaration vil stoppe udviklingen mod nye og bedre fodermidler, finder ØSU, at gennemsigtighed som udgangspunkt må anses at medføre en sundere konkurrence med større incitament til produktion af bedst mulige blandinger.

2.4. Problemet vedrørende ændring af mærkerne, når fodersammensætningen ændres, kan som foreslået af Kommissionen løses ved, at den åbne deklaration med fodermidlerne angivet i vægtprocent kan anføres på en anden etikette eller i et særligt følgedokument. I fremtiden vil egenkontrol i foderstofvirksomhederne, certificering af interne kontrolsystemer, registrering af varepartier m.v. i stigende grad blive nødvendig som følge af krav fra såvel aftagersiden som fra det offentlige. ØSU finder derfor, at dokumentkontrol som supplement til analyseresultater vil være naturlig i fremtiden. Dokumentkontrol har dog ikke hidtil vist sig nødvendig i medlemsstater, som på frivilligt grundlag har praktiseret åben mærkning og kontrol hermed.

2.5. ØSU kan tilslutte sig, at ændringsforslaget ikke omfatter foder til selskabsdyr. Det nuværende regelsæt herfor må anses som tilstrækkeligt, således at status quo bevares for disse produkter. Der vil således fortsat være mulighed for en obligatorisk, delvis åben deklaration (med mulighed for at angive fodermidlerkategorier i stedet for fodermidlerne selv) eller en fakultativ, åben deklaration.

2.6. ØSU kan af ovennævnte grunde tilslutte sig Kommissionens forslag, som det fremgår af tekstens forklaringer og begrundelser.

3. Særlige bemærkninger

3.1. ØSU beklager, at det for uindviede ikke er muligt at skaffe sig et nøjagtigt overblik over konsekvenserne af de tekstmæssige ændringer i et forslag som det foreliggende som følge af manglen på en konsolideret tekst indeholdende samtlige ændringer siden vedtagelsen af den oprindelige tekst i 1979. Det er af denne grund ikke muligt at kommentere den detaljerede udformning af Kommissionens forslag. ØSU må af hensyn til reglernes overskuelighed opfordre til, at konsoliderede tekster til enhver tid i det mindste er tilgængelige i CELEX-systemet.

Bruxelles, den 29. marts 2000.

Beatrice Rangoni Machiavelli

Formand for

Det Økonomiske og Sociale Udvalg

(1) EFT L 86 af 6.4.1979, s. 30.

(2) EFT L 27 af 31.1.1990, s. 35.